

Dôvodová správa

B.	osobitná časť

K čl. I
 
K bodom 1 a 2
	Nariadenie Európskeho parlamentu a Rady (EÚ) 2026/1739 z 8. júla 2026, ktorým sa menia nariadenia (EÚ) č. 1308/2013, (EÚ) 2021/2115 a (EÚ) 2021/2116, pokiaľ ide o posilnenie postavenia poľnohospodárov v potravinovom dodávateľskom reťazci (Ú. v. EÚ L, 2026/1739, 29.7.2026) (ďalej len „nariadenie (EÚ) 2026/1739“) mení podstatu fungovania organizácií výrobcov poľnohospodárskych výrobkov v príslušných sektoroch tak, že tieto poľnohospodárske výrobky musia kontrolovať ich členovia produkujúci tieto poľnohospodárske výrobky, ktorí sú poľnohospodármi pestujúcimi tieto poľnohospodárske výrobky v rámci rastlinnej výroby alebo produkujúci tieto poľnohospodárske výrobky z chovu zvierat; to v zásade znamená, že ich musia kontrolovať tí členovia, ktorí  poľnohospodárske výrobky produkujú ako produkty prvovýroby. 
Preto sa ako nová povinná príloha k žiadosti o uznanie právnickej osoby ako organizácie výrobcov poľnohospodárskych výrobkov v sektore ovocia a zeleniny alebo v určitom sektore ďalších výrobkov alebo ako skupiny výrobcov poľnohospodárskych výrobkov podľa čl. 67 ods. 1 písm. b) nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení (ďalej len „nariadenie (EÚ) 2021/2115 v platnom znení“) v sektore ovocia a zeleniny alebo v určitom sektore ďalších výrobkov,  ustanovuje zoznam spoločníkov alebo členov tejto právnickej osoby, ktorí poľnohospodárske výrobky v sektore ovocia a zeleniny alebo v určitom sektore ďalších výrobkov nielen produkujú, ale ktorí ich pestujú v rámci rastlinnej výroby alebo produkujú v rámci chovu zvierat. Tým sa v konečnom dôsledku vylučujú spoločníci alebo členovia, ktorí tieto poľnohospodárske výrobky v sektore ovocia a zeleniny alebo v určitom sektore ďalších výrobkov produkujú ako spracované výrobky, ktoré nemožno považovať za produkty prvovýroby. Obdobná povinná príloha sa ustanovuje k žiadosti o uznanie právnickej osoby ako združenia organizácií výrobcov  poľnohospodárskych výrobkov v sektore ovocia a zeleniny alebo v určitom sektore ďalších výrobkov,  avšak v tomto prípade ako zoznam prvovýrobných spoločníkov alebo členov združených v spoločníkoch alebo členoch tejto právnickej osoby, keďže spoločníkmi alebo členmi tejto právnickej osoby sú organizácie výrobcov týchto poľnohospodárskych výrobkov v sektore ovocia a zeleniny alebo v určitom sektore ďalších výrobkov, a až spoločníkmi alebo členmi týchto organizácií výrobcov sú samotní výrobcovia týchto poľnohospodárskych výrobkov v sektore ovocia a zeleniny alebo v určitom sektore ďalších výrobkov.



K bodom 3 a 8
	Návrh ustanovenia reaguje na  čl. 11 ods. 1 písm. b) delegovaného nariadenia Komisie (EÚ) 2022/126 zo 7. decembra 2021, ktorým sa dopĺňa nariadenie Európskeho parlamentu a Rady (EÚ) 2021/2115 o dodatočné požiadavky na určité typy intervencie stanovené členskými štátmi v ich strategických plánoch SPP na obdobie 2023 až 2027 podľa uvedeného nariadenia, ako aj o pravidlá týkajúce sa pomeru pre normu dobrého poľnohospodárskeho a environmentálneho stavu 1 (norma GAEC 1) (Ú. v. EÚ L 20, 31. 1. 2022) v platnom znení (ďalej len „delegované nariadenie (EÚ) 2022/126 v platnom znení“), podľa ktorého musia členské štáty Európskej únie zabezpečiť, aby aktíva nadobudnuté investíciou uskutočnenou v rámci intervencie v určitom sektore poľnohospodárskych výrobkov podľa hlavy III kapitoly III nariadenia (EÚ) 2021/2115 v platnom znení (ďalej len „sektorová intervencia“) zostali vo vlastníctve osoby, na nadobudnutie do vlastníctva ktorej daný členský štát Európskej únie poskytol podporu, a aby ich bola oprávnená užívať osoba, do užívania ktorou daný členský štát Európskej únie podporu poskytol, a to po dobu odpisovania týchto aktív, alebo po dobu najmenej päť rokov, ktorú daný členský štát ustanovil s ohľadom na povahu týchto aktív. 
Ustanovenia uvedenej doby podľa čl. 11 ods. 1 písm. b) delegovaného nariadenia (EÚ) 2022/126 v platnom znení vo vzťahu k týmto aktívam nebránia predčasnému prevodu ani prechodu vlastníckeho práva k týmto aktívam, a dokonca ani predčasnému prevodu alebo prechodu práva užívať tieto aktíva či práva brať z nich úžitky, avšak takýto predčasný prevod alebo prechod by podľa situácie mohol mať za následok uloženie povinnosti vrátiť podporu z finančných prostriedkov Európskej únie poskytnutú na nadobudnutie týchto aktív. Ak by sa urobil právny úkon odporujúci navrhovanému ustanoveniu, tento rozpor by síce nemal za následok neplatnosť tohto právneho úkonu, avšak porušenie týchto ustanovení by mohlo odôvodňovať uloženie povinnosti vrátiť podporu  poskytnutú na nadobudnutie týchto aktív podľa § 10 ods. 1 písm. p) alebo písm. q) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení neskorších predpisov, a to na základe povinnosti príslušného členského štátu Európskej únie zabezpečiť vrátenie podpory tvorenej finančnými prostriedkami Európskej únie poskytnutej na toto aktívum podľa čl. 11 ods. 9 delegovaného nariadenia (EÚ) 2022/126 v platnom znení.

K bodom 4 a 5
	Čl. 26 ods. 1 delegovaného nariadenia (EÚ) 2022/126 v platnom znení limituje výšku podpory, ktorú možno poskytnúť na stiahnutie poľnohospodárskych výrobkov ovocia a zeleniny uvedených v prílohe V k delegovanému nariadeniu (EÚ) 2022/126 v platnom znení z trhu na bezplatnú distribúciu alebo iný účel, a to tak, že súčet podpory na stiahnutie produktu ovocia a zeleniny a oprávnených výdavkov na jeho kondiciovanie nesmie presiahnuť 80 % priemernej trhovej ceny tohto produktu, určenej vo fáze jeho čerstvosti a vo fáze jeho odoslania z organizácie výrobcov týchto produktov za bezprostredne predchádzajúce tri roky. Na účely výpočtu tejto priemernej trhovej ceny potrebnej pre uplatnenie tohto limitu sa od žiadateľa o poskytnutie podpory na opatrenie v sektore ovocia a zeleniny, ktorým je stiahnutie produktu ovocia a zeleniny z trhu na bezplatnú distribúciu alebo iný účel, alebo o poskytnutie preddavku tejto podpory vyžaduje uvedenie údajov o cenách tohto produktu, určených vo fáze jeho čerstvosti a vo fáze jeho odobratia od tohto žiadateľa alebo od jeho spoločníka alebo člena, ktorý bol v danom čase organizáciou výrobcov tohto produktu, a to zvlášť za jednotlivé množstvá tohto produktu odobraté počas každého z troch rokov, ktoré bezprostredne predchádzali kalendárnemu roku vykonávania tohto opatrenia. Poskytnutie údajov o týchto cenách osobitne za jednotlivé množstvá umožní vypočítanie váženého priemeru týchto cien.

K bodom 6, 7 a 11
	Podľa čl. 52 ods. 1 a čl. 68 ods. 1 nariadenia (EÚ) 2021/2115 v platnom znení možno na intervenciu v sektore ovocia a zeleniny alebo v určitom ďalšom sektore poskytnúť podporu z finančných prostriedkov Európskej únie na pokrytie najviac 50 % oprávnených výdavkov na jej vykonanie. Nariadením (EÚ) 2026/1739 sa však ustanovuje, že tento limit sa zvyšuje na 70 % oprávnených výdavkov, ak ide o výdavky vynaložené na operácie dosahujúce ciele podľa čl. 46 nariadenia (EÚ) 2021/2115 v platnom znení, ak ide o investície 
a) uskutočnené mladým poľnohospodárom podľa čl. 4 ods. 1 a 6 nariadenia (EÚ) 2021/2115 v platnom znení alebo novým poľnohospodárom podľa čl. 4 ods. 1 a 7 nariadenia (EÚ) 2021/2115 v platnom znení, ktorý je prvýkrát združený v organizácii výrobcov alebo skupine výrobcov poľnohospodárskych výrobkov v príslušnom sektore, 
b) uskutočnené v priestoroch mladého poľnohospodára alebo nového poľnohospodára podľa písmena a), 
c) uskutočnené 
1. prostredníctvom prvého operačného programu organizácie výrobcov, združenia organizácií výrobcov alebo skupiny výrobcov poľnohospodárskych výrobkov v príslušnom sektore, pri ktorého vykonávaní je mladý poľnohospodár alebo nový poľnohospodár podľa písmena a) členom tejto organizácie alebo skupiny alebo členom člena tohto združenia, alebo 
2. počas troch bezprostredne po sebe nasledujúcich rokov odo dňa, v ktorom sa mladý poľnohospodár alebo nový poľnohospodár podľa písmena a) stal členom organizácie výrobcov alebo skupiny výrobcov poľnohospodárskych výrobkov v príslušnom sektore.

Na účely overenia splnenia týchto podmienok na navýšenie limitu na pokrytie oprávnených výdavkov vynaložených na opatrenie v sektore ovocia a zeleniny alebo v určitom sektore ďalších výrobkov sa ustanovujú prílohy na overenie, že mladý poľnohospodár alebo nový poľnohospodár podľa písmena a) je skutočne mladým poľnohospodárom alebo novým poľnohospodárom vo význame vymedzení týchto pojmov ustanovených v Strategickom pláne spoločnej poľnohospodárskej politiky. 

	Nariadením (EÚ) 2026/1739 sa ďalej ustanovuje, že limit 50 % oprávnených výdavkov na intervenciu v sektore ovocia a zeleniny alebo v určitom ďalšom sektore, do ktorého možno na túto intervenciu poskytnúť podporu z finančných prostriedkov Európskej únie, sa zvyšuje na 70 % oprávnených výdavkov na túto intervenciu, ak sa táto intervencia vykonáva v rámci organizácie výrobcov, združenia organizácií výrobcov alebo skupiny výrobcov poľnohospodárskych výrobkov v tomto sektore, ktorá počas kalendárneho roka vykonávania tejto intervencie spolu so svojimi členmi alebo členmi svojich členov v dôsledku nepriaznivých poveternostných udalostí, prírodných katastrof, chorôb rastlín alebo zamorenia škodcami dosiahla také straty na produkcii týchto poľnohospodárskych výrobkov, ktoré prekračujú 30 % jej priemernej ročnej produkcie, počítanej vrátane produkcie jej členov (v prípade organizácie výrobcov alebo skupiny výrobcov) a členov jej členov (v prípade združenia organizácií výrobcov), a počítanej za tri bezprostredne predchádzajúce roky, alebo za tri roky vybrané spomedzi piatich bezprostredne predchádzajúcich rokov, s vylúčením roku najvyššej produkcie týchto poľnohospodárskych výrobkov a roku ich najnižšej produkcie spomedzi týchto piatich rokov. Na účely overenia tejto produkcie poľnohospodárskych výrobkov sa ako povinná náležitosť žiadosti o poskytnutie podpory na opatrenie v sektore ovocia a zeleniny alebo v určitom sektore ďalších výrobkov ustanovuje údaj o objeme produkcie jednotlivých druhov poľnohospodárskych výrobkov v príslušnom sektore dosiahnutej organizáciou výrobcov alebo skupinou výrobcov spolu s jej členmi alebo dosiahnutej združením organizácií výrobcov spolu s ním združovanými organizáciami výrobcov a ich členmi počas každého z piatich rokov, ktoré bezprostredne predchádzali kalendárnemu roku vykonávania tohto opatrenia. Na základe týchto údajov bude možné vypočítať priemernú ročnú hodnotu produkcie poľnohospodárskych výrobkov v sektore ovocia a zeleniny alebo v určitom sektore ďalších výrobkov dosiahnutej v rámci danej organizácie výrobcov, združenia organizácií výrobcov alebo skupiny výrobcov, ktorá o poskytnutie podpory na opatrenie v tomto sektore žiada, s ktorou bude možné porovnať hodnotu strát produkcie poľnohospodárskych výrobkov v tomto sektore dosiahnutých v rámci tejto organizácie, združenia alebo skupiny v dôsledku nepriaznivých poveternostných udalostí, prírodných katastrof, chorôb rastlín alebo zamorenia škodcami počas prebiehajúceho kalendárneho roka.

K bodom 9 a 10
	Ako podklad najmä pre poskytovanie podpory pre rozvoj vidieka financovaného z Európskeho poľnohospodárskeho fondu pre rozvoj vidieka a prípadne aj doplnkového vnútroštátneho financovania, ktorého ustanovenie je začlenené do programov Slovenskej republiky rozvoja vidieka, financovaných z finančných prostriedkov Európskej únie a z finančných prostriedkov určených na financovanie tohto doplnkového vnútroštátneho financovania, a pre poskytovanie podpory na opatrenia v záujme rozvoja vidieka podľa čl. 69 nariadenia (EÚ) 2021/2115 v platnom znení, štátna príspevková organizácia s názvom Národné poľnohospodárske a potravinárske centrum v rámci plnenia úlohy štátu, ktorá jej bola zadaná ministerstvom pôdohospodárstva zmluvou č. 342/2021/MPRVSR–220 zo dňa 17. decembra 2021 v znení dodatku č. 2 zo dňa 1. júna 2022, vypracovala katalóg adekvátnych cien vybraných zariadení používaných v poľnohospodárstve. Následne Národné poľnohospodárske a potravinárske centrum v rámci plnenia úlohy štátu, ktorá jej bola zadaná ministerstvom pôdohospodárstva zmluvou č. 720/2023/MPRVSR-930 zo dňa 22. decembra 2023 v znení dodatku č. 1 zo dňa 07. júna 2024, tento katalóg doplnilo o adekvátne ceny určitých položiek využívaných v sektore ovocia a zeleniny, mlieka a mliečnych výrobkov, bravčového mäsa a zemiakov. Neskôr Národné poľnohospodárske a potravinárske centrum v rámci plnenia úlohy štátu, ktorá jej bola zadaná ministerstvom pôdohospodárstva zmluvou č. 1131/2024/MPRVSR–930 zo dňa 17. decembra 2024, a v rámci plnenia úlohy štátu, ktorá jej bola zadaná ministerstvom pôdohospodárstva zmluvou č. 1299/2025/MPRVSR-930 zo dňa 17. decembra 2025, tento katalóg doplnilo o adekvátne ceny určitých položiek využívaných na vykonávanie určitých opatrení. Keďže ministerstvo pôdohospodárstva na určovanie adekvátnych cien vybraných typov tovarov, služieb alebo prác používaných na vykonávanie jednotlivých opatrení na účely poskytovania podpory na tieto opatrenia prakticky využíva služby ním zriadených rozpočtových alebo príspevkových organizácií, navrhuje sa túto skutočnosť reflektovať aj v novelizovanom nariadení vlády. Navrhovaným nariadením vlády sa ustanovuje právna záväznosť takéhoto určenia výšky výdavkov na obstaranie vybraných typov tovarov, služieb alebo prác ako výdavkov vynaložených v súlade so zásadami hospodárnosti, efektívnosti a účinnosti pre konanie o poskytnutí podpory na tie opatrenia buď v sektore ovocia a zeleniny alebo v určitom sektore ďalších výrobkov, ktoré boli vykonávané práve obstaraním týchto tovarov, služieb alebo prác. Táto právna záväznosť sa prejaví tak, že takto rozpočtovou alebo príspevkovou organizáciou ministerstva pôdohospodárstva určená výška výdavkov na obstaranie týchto typov tovarov, služieb alebo prác, bude v konaní o poskytnutí podpory na opatrenia v sektore ovocia a zeleniny alebo v určitom sektore ďalších výrobkov, vykonávané obstaraním týchto tovarov, služieb alebo prác, považovaná za strop výdavkov na toto ich obstaranie, na pokrytie ktorých alebo na pokrytie časti ktorých bude v tomto konaní možné poskytnúť podporu. Vzhľadom na dynamický vývoj cien na trhu sa však zároveň ustanovuje, že toto určenie adekvátnych výdavkov je na účely poskytovania uvedenej podpory právne záväzné len vtedy, ak bolo vykonané pred menej ako tromi rokmi od vynaloženia výdavkov. Takéto ustanovovanie limitov oprávnených výdavkov na účel poskytovania podporovania v pôdohospodárstve a rozvoji vidieka vo význame podľa § 2 zákona č. 280/2017 Z. z. v znení neskorších predpisov predpokladá aj § 10 ods. 2 písm. h) zákona č. 280/2017 Z. z. v znení zákona č. 316/2025 Z. z.

K bodu 12
	V súlade s právom Európskej únie sa explicitne ustanovuje, že investície do aktív v rámci opatrení v sektore ovocia a zeleniny alebo v určitom ďalšom sektore zahŕňajú aj inštaláciu alebo uvedenie do prevádzky týchto aktív alebo v rozsahu uskutočnenia týchto investícií aj inštaláciu alebo uvedenie do prevádzky iných aktív, na užívanie s ktorými sa tieto investície uskutočňujú. To znamená hlavne to, že podporu na investície uskutočňované v rámci opatrení v sektore ovocia a zeleniny alebo v určitom sektore ďalších výrobkov možno poskytnúť aj na pokrytie časti oprávnených výdavkov vynaložených na prácu potrebnú na zabezpečenie tejto inštalácie alebo uvedenia do prevádzky vrátane  výdavkov na zamestnancov v zmysle čl. 23 ods. 1 delegovaného nariadenia (EÚ) 2022/126 v platnom znení. Z použitej formulácie je zrejmé, že podporu  na investície uskutočňované v rámci opatrení v sektore ovocia a zeleniny alebo v určitom sektore ďalších výrobkov by malo byť možné poskytnúť aj na inštaláciu alebo uvedenie do prevádzky iných vecí, do ktorých sa príslušná investícia síce neuskutočňuje (hlavne preto, že ich už prijímateľ vlastní), ale ktorých inštalácia alebo uvedenie do prevádzky sú potrebné na užívanie aktíva, do ktorého sa táto investícia uskutočňuje, hlavne ak má byť toto aktívum s týmito vecami technologicky prepojené v záujme o jeho riadne fungovanie. K tomu sa dopĺňa, že tieto činnosti možno zahrnúť do investície uskutočňovanej v rámci opatrení v sektore ovocia a zeleniny alebo v určitom sektore ďalších výrobkov len vtedy, ak sa spolu s touto investíciou účtujú ako obstaranie dlhodobého majetku. Napríklad podľa § 35 ods. 2 opatrenia Ministerstva financií Slovenskej republiky zo 16. decembra 2002 č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov sa ako obstaranie dlhodobého hmotného majetku neúčtujú náklady na prípravu pracovníkov pre budované prevádzky a zariadenia, náklady súvisiace s prípravou a zabezpečením výstavby, ktoré vznikli po uvedení obstaraného hmotného majetku do užívania, a náklady na opravy a udržiavanie dlhodobého hmotného majetku podľa § 35 ods. 2 písm. f) uvedeného opatrenia.

K bodom 13 až 16
	Legislatívno-technické úpravy z dôvodu vloženia nových odsekov. 

K bodu 17
	Dopĺňa sa prechodné ustanovenie, podľa ktorého sa na všetky žiadosti vo veci podpory na vykonávanie opatrení v sektore ovocia a zeleniny alebo v určitom sektore ďalších výrobkov počas obdobia, ktoré uplynulo pred kalendárnym rokom 2026, bude naďalej vzťahovať právna úprava účinná pred nadobudnutím účinnosti návrhu nariadenia vlády.
	Ďalej sa ustanovuje, že nové špecifické ciele a sektorové ciele opatrení v sektore ovocia a zeleniny alebo v sektore bravčových výrobkov, ktoré boli doplnené oznámením Európskej komisii dňa 2. januára 2026, nemôžu byť cieľom vykonávania týchto opatrení pred týmto dátumom. Taktiež sa k novým operáciám opatrení v sektore ovocia a zeleniny alebo v určitom sektore ďalších výrobkov, ktoré boli doplnené oznámením Európskej komisii dňa 2. januára 2026, oznámením Európskej komisii dňa 13. marca 2026 alebo oznámením Európskej komisii dňa 4. augusta 2026, ustanovuje, že na ich vykonávanie pred týmto dátumom oznámenia nemožno poskytnúť podporu.

K bodom 18 až 71
Navrhuje sa doplnenie nového opatrenie v sektore mlieka a mliečnych výrobkov, ktorým je obnova chovu zvierat na produkciu mlieka a mliečnych výrobkov po ich povinnom usmrtení, ktoré sa vykonalo zo zdravotných dôvodov, alebo po ich strate v dôsledku prírodných katastrof, aktualizácia špecifikácie opatrení v sektore ovocia a zeleniny, opatrení v sektore mlieka a mliečnych výrobkov, opatrení v sektore bravčových výrobkov a opatrení v sektore zemiakov v nadväznosti na zmeny a doplnenia Strategického plánu spoločnej poľnohospodárskej politiky uskutočnené jeho 5. modifikáciou a zmeny a doplnenia uskutočnené na základe oznámení zaslaných Európskej komisii v priebehu roka 2026. 

K bodu 72
	Do transpozičnej prílohy sa dopĺňa nariadenie (EÚ) 2026/1739, ktoré sa navrhovaným nariadením vlády implementuje.

K čl. II
	Navrhuje sa účinnosť tak, aby mali adresáti dostatok času na oboznámenie sa s právnou úpravou.
	Návrhom nariadenia vlády sa implementuje nariadenie (EÚ) 2021/2115 v platnom znení a právne záväzné akty Európskej únie prijaté na základe právomoci ustanovenej týmto nariadením tak, aby sa ním aktualizovali právne záväzné podmienky poskytovania podpory, ku ktorých aktualizácii došlo na základe schválenia piatej zmeny Strategického plánu spoločnej poľnohospodárskej politiky a na základe troch oznámení jeho zmien Európskej komisii zo strany Slovenskej republiky. Na základe nariadenia (EÚ) 2021/2115 v platnom znení sa v zmysle jeho čl. 1 ods. 2 od 1. januára 2023 uplatňujú strategické plány spoločnej poľnohospodárskej politiky;  ich zmeny sa uplatňujú podľa čl. 119 ods. 8 alebo ods. 9 nariadenia (EÚ) 2021/2115 v platnom znení. Podľa § 19 ods. 6 písm. b) zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z. môže všeobecne záväzný právny predpis, ktorý má podľa doložky vplyvov alebo analýzy vplyvov k návrhu tohto právneho predpisu predkladaného do pripomienkového konania vplyv na podnikateľské prostredie, nadobudnúť účinnosť len 1. januára alebo 1. júla príslušného kalendárneho roka s tým, že toto obmedzenie dátumu nadobudnutia účinnosti sa neuplatňuje na všeobecne záväzný právny predpis vydaný na vykonanie právne záväzného aktu Európskej únie, ktorý nadobúda účinnosť alebo sa začína uplatňovať od iného dátumu.
	Návrh nariadenia vlády má podľa doložky vplyvov a analýzy vplyvov vplyv na podnikateľské prostredie, pričom zároveň ide o návrh nariadenia vlády, ktorý sa vydáva hlavne na vykonanie nariadenia (EÚ) 2021/2115 v platnom znení a na vykonanie právne záväzných aktov Európskej únie prijatých na základe právomoci ustanovenej týmto nariadením. Keďže piata zmena Strategického plánu spoločnej poľnohospodárskej politiky, ktorá sa návrhom nariadenia vlády implementuje, sa uplatňuje od dátumov určených podľa čl. 119 ods. 8 nariadenia (EÚ) 2021/2115 v platnom znení, navrhuje sa navrhnúť účinnosť podľa výnimky uvedenej v § 19 ods. 6 písm. b) zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z.

